b'\n_START_ARTICLE_\nLeander Reijo\n_START_PARAGRAPH_\nLeander Reijo (3. jaanuar 1904 Kullak\xc3\xbcla, Narvusi vald, Jamburgi maakond \xe2\x80\x93 19. juuni 1932) oli Eesti Ingeri \xc3\xbchiskonnategelane. Teda on nimetatud ka "Ingeri kuningaks"._NEWLINE_Ta asutas 1924 Ingeri Seltsi (soome keeles Inkerin Seura) ja oli seltsi ajalehe Sanasepp\xc3\xa4 peatoimetaja. Selle tagasihoidliku v\xc3\xa4ljaande sisus domineerisid vaimulikud kirjutised, millele lisandusid kohalikud teated ja v\xc3\xb5rdlemisi rohkesti bol\xc5\xa1evismivastast propagandat._NEWLINE_Leander Reijo oli Kaitseliidu Narva maleva Vaivara malevkonna liige. Talle kuulus 8,354-hektarine "Kivila" talu Kullak\xc3\xbclas._NEWLINE_1. detsembril 1931 meelitasid OGPU agendid Reijot N\xc3\xb5ukogude Liitu levitama "Sanasepp\xc3\xa4". T\xc3\xb5en\xc3\xa4oliselt taipas Reijo enne piiri \xc3\xbcletamist, et on langenud l\xc3\xb5ksu, ja hakkas neile vastu. Haavatuna veeti ta siiski v\xc3\xa4gisi \xc3\xbcle piiri. 19. juunil 1932 m\xc3\xb5isteti ta Leningradis surma koos veel seitsme ingeri \xc3\xbchiskonnategelasega.\n_START_SECTION_\nIsiklikku\n_START_PARAGRAPH_\nTema naise Linda (s\xc3\xbcndinud Alber; 1906\xe2\x80\x931983) vend oli poksija ja poksitegelane Eik Albri.'